CELEX: 62007TN0142
Language: bg
Date: 2007-05-04 00:00:00
Title: Дело T-142/07: Иск, предявен на 4 май 2007 г. — General Technic/Комисия

23.6.2007   
            
            
               BG
            
            
               Официален вестник на Европейския съюз
            
            
               C 140/40
            
         Иск, предявен на 4 май 2007 г. — General Technic/Комисия
   (Дело T-142/07)
   (2007/C 140/66)
   Език на производството: френски
   Страни
   
      Ищец: General Technic Sàrl (Люксембург, Великото херцогство Люксембург) (представител: M. Nosbusch, avocat)
   
      Ответник: Комисия на Европейските общности
   Искания на ищеца
   
               —
            
            
               да се отмени на основание член 230 ЕО решението, прието от Комисията на 21 февруари 2007 година относно процедура по прилагане на член 81 ЕО и член 53 ЕИП по дело COMP/E-1/38.823 — Elevators and Escalators доколкото засяга GT;
            
         
               —
            
            
               при условията на евентуалност — да се отмени или намали на основание член 229 ЕО размера на наложената му с това решение глоба;
            
         
               —
            
            
               да се осъди Комисията да заплати изцяло разноските.
            
         Правни основания и основни доводи
   С настоящия иск ищецът иска частична отмяна на Решение С(2007) 512 окончателен на Комисията от 21 февруари 2007 година относно процедура по прилагане на член 81 ЕО и на член 53 ЕИП (дело COMP/E-1/38.823 — PO/Elevators and Escalators), отнасящо се до картел на пазара за монтаж и поддръжка на асансьори и ескалатори в Белгия, Германия, Люксембург и Нидерландия с предмет тръжни манипулации, разпределяне на пазара, фиксиране на цени, възлагане на проекти и на договори за продажба, монтаж, поддръжка и модернизиране на съоръжения и размяна на информация, дотолкова доколкото това решение го засяга. При условията на евентуалност, ищецът иска отмяна или намаляване на наложената му с оспорваното решение глоба.
   В подкрепа на иска си ищецът изтъква, че Комисията неоснователно го е санкционирала със съвместно и солидарно заплащане на глобата, наложена на дъщерното му дружество, член на картела. Той твърди, че Комисията се е заблудила по отношение на естеството и обхвата на участието му в дружествения капитал на неговото дъщерно дружество, доколкото ищецът е дружество с чисто финансов характер, което не извършва същинска търговска дейност и участието му в дъщерното му дружество е миноритарно и не надхвърля необходимото за защитата на финансовите му интереси. Ищецът поддържа също, че Комисията не е обосновала в достатъчна степен участието му във въпросния картел, за разлика от личната роля на неговия акционер, в качеството му на съдружник — управител на дъщерното дружество.